Lali Espósito
Mariana „Lali“ Espósito, labiau žinoma sceniniu vardu Lali Espósito (gimusi 1991 m. spalio 10 d.), Argentinos aktorė, dainininkė, modelis, šokėja ir verslininkė. Espósito pradėjo savo karjerą kaip vaikų aktorė 2003 m., prisijungusi prie prodiuserės Cris Morenos kurto vaikų serialo Rincón de Luz. Aktorė vėliau vaidino antraeiliuose vaidmenyse serialuose Chiquititas ir Floricienta, bei atliko pagrindinę rolę seriale Casi Ángeles; visi serialai kurti pagal Cris Morenos idėją. Šie vaidmenys atnešė tarptautinę sėkmę Lotynų Amerikoje, Europoje bei Izraelyje. Nuo 2007 iki 2012 m. Espósito, kartu su kitais kolegomis iš Casi Ángeles, buvo paauglių pop muzikos grupės Teen Angels narė. Grupė buvo populiari, koncertavo gimtojoje Argentinoje ir tokiose šalyse kaip Izraelis, Ispanija, Čilė ir Urugvajus. Espósito taip pat įrašė keletą dainų ir serialų Rincón de Luz, Floricienta bei Chiquititas garso takeliams. Po nesėkmingo 2011 m. serialo Cuando me sonreís ir Abigail Williams vaidmens spektaklyje The Crucible, 2012 m. Espósito debiutavo didžiajame ekrane, filme La pelea de mi vida, kuriame vaidino kartu su Mariano Martínez ir Federico Amador. 2013 m. sausį aktorė pradėjo filmuotis televizijos komedijoje Solamente Vos, kur įkūnijo Adriáno Suar dukters vaidmenį. 2013 m. ji paskelbė išleidžianti savo pirmąjį elektrodance-muzikos albumą A Bailar. Pagrindiniu albumo singlu tapo to paties pavadinimo daina „A Bailar“, kuri pateko tarp 20 perkamiausių dainų iTunes programoje Argentinoje ir Izraelyje, o video klipas surinko daugiausia peržiūrų YouTube paskyroje. A Bailar buvo išleistas 2014 m. kovo 21 d. Po dviejų savaičių albumas tapo labiausiai perkamu visoje Argentinoje. Antrasis singlas, Asesina, pralenkė pirmąjį, per mažiau nei savaitę sulaukęs daugiau negu pusės milijono peržiūrų YouTube. Kovo 29 d. pripažinta kaip geriausia lotynų atlikėja Nickelodeon Kids Choice Awards ceremonijoje Jungtinėse Valstijose.